คลังเล็งคุมสหกรณ์ออมทรัพย์
คลังถกกระทรวงเกษตรฯ ดึงสหกรณ์ออมทรัพย์มาดูแลเอง รวมทั้งนันแบงก์ หวังเพิ่มประสิทธิภาพ
7 มิ.ย. 2559

คลังถกกระทรวงเกษตรฯ ดึงสหกรณ์ออมทรัพย์มาดูแลเอง รวมทั้งนันแบงก์ หวังเพิ่มประสิทธิภาพ
นายสมชัย สัจจพงษ์ ปลัดกระทรวงการคลัง เปิดเผยว่า คลังอยู่ระหว่างพิจารณานำสหกรณ์ออมทรัพย์เข้ามาเป็นหน่วยงานภายใต้การกำกับดูแลของกระทรวงการคลัง เพื่อผลักดันให้เกิดการปฏิรูปสหกรณ์ออมทรัพย์ให้มีประสิทธิภาพมากกว่าในปัจจุบัน โดยจะเร่งดำเนินการภายในปี 2559-2560 หรือภายในรัฐบาลชุดนี้
ทั้งนี้ รูปแบบในเบื้องต้นจะคล้ายกับที่คลังเคยดึงระบบธุรกิจประกันภัยและประกันชีวิตเข้ามาอยู่ภายใต้การกำกับดูแล เพราะสหกรณ์ออมทรัพย์ทำหน้าที่เหมือนสถาบันการเงิน เนื่องจากมีการรับฝากเงิน และมีการปล่อยสินเชื่อด้วย แต่ต้องมีการหารือกับปลัดกระทรวงเกษตรและสหกรณ์ถึงรายละเอียดและนโยบายดังกล่าว ว่าหน่วยงานที่เกี่ยวข้องกับเรื่องดังกล่าวจะต้องเข้ามาอยู่ภายใต้คลังด้วยหรือไม่
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า นอกจากสหกรณ์ออมทรัพย์แล้ว คลังอาจจะดึงผู้ประกอบการที่ไม่ใช่สถาบันการเงิน หรือนันแบงก์ เข้ามาอยู่ภายใต้การกำกับดูแลของคลังด้วย เพื่อลดภาระของธนาคารแห่งประเทศไทย (ธปท.) หลังจากที่ ธปท.กำกับดูแลสถาบันการเงินเฉพาะกิจของรัฐแทนกระทรวงการคลัง
รายงานข่าวแจ้งว่า ที่ผ่านมาคณะกรรมการพัฒนาการสหกรณ์แห่งชาติ (คพช.) มีมติให้มีการจัดตั้งธนาคารสหกรณ์ โดยมีการแต่งตั้งคณะอนุกรรมการศึกษารูปแบบการจัดตั้งให้เสร็จภายใน 6 เดือน ซึ่งก่อนหน้านี้กรมส่งเสริมสหกรณ์ได้เคยศึกษารูปแบบการตั้งธนาคารสหกรณ์ ที่มีทั้งการรวมสหกรณ์ทั้ง 7 ประเภทมาจัดตั้งเป็นธนาคารสหกรณ์ ทำหน้าที่เป็น Central Financial Facility ในการกำกับดูแลสมาชิกสหกรณ์
อย่างไรก็ตาม ยังมีการศึกษาจัดตั้งธนาคารสหกรณ์ในรูปแบบการคัดเลือกสหกรณ์ที่เข้มแข็งทางการเงินเข้ามาซื้อหุ้นเพื่อลงทุน โดยที่สหกรณ์แต่ละแห่งยังดำเนินกิจการตามปกติ อยู่ภายใต้การกำกับดูแลของ ธปท. สามารถระดมเงินฝากและปล่อยกู้ให้กับสมาชิกสหกรณ์เท่านั้น
ขณะที่ ธปท.และคลังเห็นว่า รูปแบบควรเป็นการจัดตั้งองค์กรพิเศษคล้ายคณะกรรมการกำกับและดูแลเฉพาะสหกรณ์ออมทรัพย์เท่านั้น เพราะถือเป็นสถาบันการเงินประเภทหนึ่ง มีการระดมเงินฝากและปล่อยเงินกู้
นอกจากนี้ ยังมีการเสนอแนวคิดให้เปิดช่องทางพิเศษผ่านธนาคารเพื่อการเกษตรและสหกรณ์การเกษตร (ธ.ก.ส.) ทำหน้าที่เป็นองค์กรกลางดูแลสหกรณ์ โดยให้สหกรณ์ที่มีความเข้มแข็งและมีสภาพคล่องนำเงินฝากมาให้ ธ.ก.ส.บริหารและแบ่งปันผลประโยชน์กลับมาให้สหกรณ์ แต่มีเงื่อนไขว่า ผู้มีสิทธิกู้เงินคือสมาชิกเท่านั้น และให้กู้ในอัตราดอกเบี้ยเหมาะสมไม่เน้นเชิงพาณิชย์ เพื่อช่วยสหกรณ์ไม่ให้ลงทุนในช่องทางผิดๆ